## Dodatak IV. Kolektivnom ugovoru za znanost i visoko obrazovanje

### NN 11/2008 (25.1.2008.), Dodatak IV. Kolektivnom ugovoru za znanost i visoko obrazovanje

# KOLEKTIVNI UGOVORI

**345**

Na temelju članka 185. Zakona o radu (»Narodne novine« br. 38/95, 54/95, 65/95,
102/98, 17/01, 82/01, 114/03, 123/03, 142/03, 30/04 i 68/05),
VLADA REPUBLIKE HRVATSKE, zastupana po prof. dr. sc. Draženu Vikić Topiću,
državnom tajniku Ministarstva znanosti, obrazovanja i športa i
NEZAVISNI SINDIKAT ZNANOSTI I VISOKOG OBRAZOVANJA, zastupan po Vilimu Ribiću,
dipl. oec., predsjedniku Velikog vijeća Sindikata i predsjedniku Sindikata dr.
sc. Krunoslavu Pisku i
HRVATSKI AKADEMSKI SINDIKAT, zastupan po predsjednici Sindikata prof. dr. sc.
Jadranki Mustajbegović
zaključili su 11. studenoga 2007.

## DODATAK IV. KOLEKTIVNOM UGOVORU ZA ZNANOST I VISOKO OBRAZOVANJE

Članak 1.

Među strankama ovog Dodatka IV. Kolektivnog ugovora za znanost i visoko
obrazovanje nesporno jest kako je dana 15. lipnja 2002. godine sklopljen
Kolektivni ugovor za znanost i visoko obrazovanje (»Narodne novine« 101/02) te
da je isti Kolektivni ugovor kasnije izmijenjen i dopunjen Aneksom I. (»Narodne
novine«, 81/03), Aneksom II. (»Narodne novine«, 203/03) i Dodatkom III.
(»Narodne novine«, 28/06).

Članak 2.

U članku 6. točki 2. istog članka, riječi: »Nezavisni sindikat znanosti i
visokog obrazovanja« zamijenjuju se riječima: »sindikati potpisnici ovoga
ugovora«.

Članak 3.

Članak 7. mijenja se i glasi:

*»Članak 7.*

(1) Zaposlenici se raspoređuju na radna mjesta u skladu sa Uredbom o nazivima
radnih mjesta i koeficijentima složenosti poslova u javnim službama i o tome im
se izdaje odluka.
(2) Predstavnik Sindikata ima pravo uvida u sve odluke o rasporedu zaposlenika
na radna mjesta.«

Članak 4.

Iza članka 7. ugovora dodaje se novi podnaslov »OBVEZA JAVNOG NATJEČAJA« i novi
članak 7.a koji glasi:

*»Članak 7.a*

(1) Za zasnivanje radnog odnosa za sve poslove na ustanovama u sustavu znanosti
i visokog obrazovanja raspisuje se javni natječaj radi ispunjavanja ustavne
odredbe o jednakoj dostupnosti javnih službi svim građanima RH.
(2) Javni natječaj objavljuje se u općeinformativnom tisku koji izlazi na
području ili objavljuje kroniku područja na kojem se nalazi ustanova koja
natječaj objavljuje, na oglasnoj ploči ustanove i oglasnoj ploči područne službe
Hrvatskog zavoda za zapošljavanje.
(3) Javni natječaj iz stavka 1. ovoga članka ne mora se raspisati:
• u slučaju sklapanja ugovora o radu na određeno vrijeme sa zaposlenikom koji
zamjenjuje privremeno nenazočnog zaposlenika,
• u drugim sličnim opravdanim slučajevima uz obveznu pisanu suglasnost
najbrojnijeg sindikata po članstvu u ustanovi koju daje osoba ovlaštena za
zastupanje sindikata.
(4) Poslodavac je u obvezi na isti način i u istom roku obavijestiti sve
kandidate o rezultatima natječaja.«

Članak 5.

Članak 8. mijenja se i glasi:

*»Članak 8.*

(1) U sustavu znanosti i visokog obrazovanja nema tajnosti plaća.
(2) Javnost plaća osigurava se dostupnošću podataka o plaćama svih zaposlenika
ustanove, svim zaposlenicima ustanove i javnosti, te neposrednim uvidom
sindikalnog povjerenika.
(3) Sindikalni povjerenik ima pravo najmanje jednom mjesečno na temeljiti i
neometani uvid u isplatu plaća s pravom na uvid u uplatu poreza i doprinosa za
svakog zaposlenika.
(4) Struktura odbitaka odnosno ustegnuća iz plaće zaposlenika ne može biti
predmet javne objave te je dužnost sindikalnog povjerenika čuvati tajnost tih
podatka.«

Članak 6.

Iza članka 9. dodaje se novi podnaslov: »EVIDENCIJA RADNOG VREMENA« i članak 9.a
koji glasi:

*»Članak 9.a*

(1) Poslodavac je dužan voditi evidenciju radnog vremena, a posebno evidenciju
rada iznad norme i prekovremenog rada svakog zaposlenika.
(2) Na zahtjev zaposlenika ili sindikalnog povjerenika poslodavac im je dužan
dostaviti evidenciju iz stavka 1. ovoga članka.«

Članak 7.

Članak 10. mijenja se i glasi:

*»Članak 10.*

Zaposlenici u suradničkom, stručnom i nastavnom zvanju i na radnom mjestu imaju
pravo na naknadu za izradu i opremu doktorata znanosti u jednokratnom neto
iznosu od 6.000,00 kuna, te izradu i opremu magisterija znanosti u jednokratnom
neto iznosu od 4.000,00 kuna.«

Članak 8.

Iza članka 10. podnaslov i članak 10. a mijenjaju se i glase:

»DODATAK ZA ZNANSTVENI STUPANJ

*Članak 10. a*

(1) Osnovna plaća zaposlenika uvećat će se za:
8% ako zaposlenik ima znanstveni stupanj magistra znanosti,
15% ako zaposlenik ima znanstveni stupanj doktora znanosti.
(2) Dodaci iz stavka 1. ovoga članka obračunavaju se dodavanjem na osnovnu bruto
plaću.«

Članak 9.

Iza članka 10. b. dodaje se podnaslov i članak 10. c koji glasi:

»SISTEMATSKI PREGLEDI

*Članak 10. c.*

(1) Svi zaposlenici imaju jednom u tri godine pravo na sistematski pregled u
vrijednosti od 500 kuna, po cijenama zdravstvenih usluga iz obveznog
zdravstvenog osiguranja, organizirano putem ministarstva nadležnog za zdravstvo,
a koje će se obavljati u zdravstvenim ustanovama iz osnovne mreže zdravstvene
djelatnosti, u pravilu prema mjestu rada.
(2) Za žene obvezan sistematski liječnički pregled između ostalog uključuje i
ginekološki pregled, Papa-test i pregled dojki, a za muškarce pregled prostate,
u skladu s liječničkim standardima, odnosno prema popisu sadržaja sistematskog
pregleda Hrvatskog zavoda za obvezno zdravstveno osiguranje.
(3) Dinamiku obveznih sistematskih pregleda planira i kontrolira poslodavac, na
način da svake godine prema abecednom redoslijedu poslodavac odredi trećinu
zaposlenika u toj godini radi odlaska na pregled.«

Članak 10.

Članak 14. mijenja se i glasi:

*»Članak 14.*

Ostali poslovi, koji nisu obuvhaćeni člancima 18. i 19. ovoga ugovora (dežurstva
na prijemnim ispitima, izrada satnice i sl.) posebno se plaćaju prema stvarnim
satima rada, u visini cijene radnog sata zaposlenika kojega se tim poslovima
zadužuje. »

Članak 11.

Iza članka 14. dodaje se podnaslov »TROŠKOVI POSLIJEDIPLOMSKIH DOKTORSKIH
STUDIJA« i članak 14. a koji glasi:

*»Članak 14. a*

U slučaju kada zaposlenici u suradničkim zvanjima na javnim visokim učilištima i
javnim institutima, radi izvršenja svoje obveze završetka poslijediplomskog
doktorskog studija, takav studij pohađaju na ustanovi s kojom nemaju zaključen
ugovor o radu, oni imaju pravo na pokriće troškova školarine navedenih
poslijediplomskih studija, pod uvjetom da se radi o studijskim programima koji
su neophodno potrebni za ispunjavanje njihovih obveza iz ugovora o radu te
vezani uz radno mjesto na kojem su zaposleni i koji se ne izvode na ustanovi s
kojom imaju zaključen ugovor o radu.«

Članak 12.

Članak 15. mijenja se i glasi:

*»Članak 15.*

Odredbe članaka 12., 13., 14. 16. i 17. ovoga ugovora se na odgovarajući način
primjenjuju i na zaposlenike u suradničkom zvanju (asistent i viši asistent).«

Članak 13.

Članak 22. mijenja se i glasi:

*»Članak 22.*

Ostali poslovi, koji nisu obuhvaćeni člancima 20. i 21. ovoga ugovora (dežurstva
na prijemnim ispitima, izrada satnice i slično) posebno se plaćaju prema
stvarnim satima rada, u visini cijene radnog sata zaposlenika kojega se tim
poslovima zadužuje.«

Članak 14.

(1) U članku 26. dodaje se novi stavak 2. koji glasi: (2) Puno nastavno
opterećenje zaposlenika izabranih u suradničko zvanje višeg asistenta na
sveučilištu iznosi 225 norma sati godišnje.”.
(2) Dosadašnji stavak 2. postaje stavak 3. te se mijenja i glasi: »(3) Puno
nastavno opterećenje zaposlenika izabranih u suradničko zvanje asistenta na
sveučilištu iznosi 150 norma sati godišnje.”.
(3) Dosadašnji stavci 3., 4., 5., 6., 7., 8., 9., 10. i 11. postaju stavci: 4.,
5., 6., 7., 8., 9., 10., 11. i 12.

Članak 15.

U članku 30. stavku 1. iza riječi: »nastavnom«, briše se zarez i dodaje slovo:
»i«, te se iza riječi: »suradničkom«, brišu riječi: »i istraživačkom«.

Članak 16.

(1) U članku 40. stavku 1. alineji 2. riječi: »preko 30 godina 7 dana«,
zamijenjuju se riječima: »od 30 do 36 godina 7 dana« te se dodaju riječi: »preko
36 godina 8 dana«.
(2) U stavku 2. brišu se riječi: »za 2004. godinu«.

Članak 17.

(1) U članku 42. stavku 3. iza riječi: »u trajanju od jedne godine«, briše se
zarez te se dodaje točka i briše preostali dio rečenice koji glasi: »a u
preostalom trajanju usavršavanja ustanova će im uplaćivati doprinose za
zdravstveno i mirovinsko osiguranje«.
(2) U stavku 6. broj »4« zamjenjuje se brojem »5«.

Članak 18.

U članku 44. iza riječi: »nastavnom«, briše se zarez te se dodaje slovo »i«, a
iza riječi: »suradničkom«, brišu se riječi: »ili istraživačkom«.

Članak 19.

U članku 45. riječi: »Tijekom radnog vremena«, zamjenjuju se riječima: »Za
trajanja radnog odnosa u sustavu znanosti i visokog obrazovanja«.

Članak 20.

Članak 46. mijenja se i glasi:

*»Članak 46.*

(1) Poslodavac je dužan primjenjivati propise s područja zaštite na radu i
raditi na unapređivanju zaštite na radu.
(2) Radi sprječavanja ozljeda na radu, profesionalnih i drugih bolesti u vezi s
radom, zaštite ljudskih života, zaštite radnog okoliša i sprječavanja nastanka
materijalne štete, poslodavac je dužan provoditi organizacijske i edukativne
programe podučavajući zaposlenike o propisima iz područja: zaštite na radu,
zaštite od požara, evakuacije i spašavanja u slučaju izvanrednih prilika i
zdravstvenog zbrinjavanja zaposlenika, sukladno odredbama Zakona o zaštiti na
radu.
(3) U cilju obavljanja aktivnosti opisanih u prethodnom stavku, poslodavac se
obvezuje:
– osigurati izradu Procjene opasnosti od strane ovlaštenih ustanova, odnosno
trgovačkih društava;
– obavljati revizije procjene u propisanim rokovima, a izvan rokova u
slučajevima propisanim Pravilnikom o izradi procjene opasnosti;
– osigurati sredstva da se otklone nedostaci utvrđeni procjenom;
– normativno urediti zaštitu na radu i zaštitu od požara, te donijeti plan
evakuacije i spašavanja;
– osigurati uporabu osobnih zaštitnih sredstava na način kako je to propisano
Pravilnikom o uporabi osobnih zaštitnih sredstava; i
– planirati i osigurati materijalna sredstva radi provođenja navedenih mjera i
postupaka, sukladno odredbama Zakona o zaštiti na radu.
(4) Zaposlenici imaju pravo na informiranje vezano za nove tehnologije, nove
projekte, nove opasnosti i štetnosti, te na izbor i imenovanje povjerenika
zaštite na radu, sukladno odredbama Zakona o zaštiti na radu.«

Članak 21.

Članak 47. mijenja se i glasi:

*»Članak 47.*

(1) Dužnost je svakog zaposlenika brinuti se o vlastitoj sigurnosti i zdravlju,
kao i sigurnosti i zdravlju drugih zaposlenika, te osoba na koje utječu njegovi
postupci tijekom rada, u skladu s osposobljenošću i uputama koji su mu na poslu
osigurani.
(2) Zaposlenik koji u slučaju ozbiljne, prijeteće i neizbježne opasnosti napusti
svoje mjesto službe, odnosno radno mjesto ili opasno područje, ne smije biti
stavljen u nepovoljniji položaj zbog takvoga svog postupka u odnosu na druge
zaposlenike i mora uživati zaštitu od bilo kakvih neposrednih posljedica, osim
ako je po posebnim propisima ili pravilima struke bio dužan izložiti se
opasnosti radi spašavanja života i zdravlja ljudi i imovine.
(3) Za vrijeme prekida rada u slučaju iz stavka 2. ovoga članka, zaposlenik ima
pravo na naknadu plaće u visini prosječne plaće isplaćene mu u prethodna tri
mjeseca.
(4) O slučaju iz stavka 2. ovoga članka zaposlenik je dužan obavijestiti
poslodavca i Sindikat.«

Članak 22.

Članak 48. mijenja se i glasi:

*»Članak 48.*

Zaposlenicima za koje se temeljem Procjene opasnosti iz članka 52. stavka 1.
ovoga ugovora i popisa radnih mjesta iz članka 52. stavka 3. ovoga ugovora
utvrdi da rade u posebnim uvjetima rada, izloženi izvorima opasnosti i štetnim
utjecajima rada pripada dodatak na plaću u visini 7% – 15% osnovice za izračun
plaće u javnim službama.«

Članak 23.

Članak 49. mijenja se i glasi:

*»Članak 49.*

Sukladno Pravilniku o izradi procjene opasnosti, izvorima opasnosti smatraju se:
mehaničke opasnosti, padovi i rušenja, električna struja, kemijske tvari,
biološke tvari, požari i eksplozije, vruće ili hladne tvari, buka, prašina,
vibracije, zračenja, mikroklima, rasvjeta, fizički napor, nefiziološki položaji
tijela, psihofiziološki napori i dr.«

Članak 24.

U članku 51. dodaje se stavak 6. koji glasi:
»(6) Dodatak iz stavka 4. ovoga članka ne isključuje dnevnicu.«

Članak 25.

Članak 52. mijenja se i glasi:

*»Članak 52.*

(1) U skladu s odredbama Zakona o zaštiti na radu na svakoj ustanovi će se
izraditi Procjena opasnosti.
(2) Temeljem Procjene opasnosti iz prethodnog stavka poslodavac je dužan
primjenjivati pravila zaštite na radu kojima se otklanjaju ili na najmanju
moguću mjeru smanjuju opasnosti i štetnosti po zaposlenike na mjestima rada i u
radnom okolišu za što poslodavac osigurava sva potrebna materijalna sredstva.
(3) Na temelju procjene opasnosti iz stavka 1. ovoga članka na svakoj ustanovi
će se izraditi popis radnih mjesta s posebnim uvjetima rada, izvorima opasnosti
i štetnim utjecajima rada te popis zaposlenika koji rade na tim poslovima, a
koji popis obvezno mora sadržavati vrijeme izloženosti opasnostima.
(4) Popis iz stavka 3. ovoga članka učinit će zajednički poslodavac ili
ovlaštenik poslodavca za zaštitu na radu i sindikalni povjerenik.
(5) Popis iz stavka 3. ovoga članka poslodavac je obvezan dostaviti Ministarstvu
u roku 15 dana od izrade zajedno s dokazom da je na ustanovi izrađena Procjena
opasnosti. Jednom godišnje sačiniti će se reažuriranje podataka iz popisa.«

Članak 26.

Članak 53. mijenja se i glasi:

*»Članak 53.*

(1) Poslodavac je dužan prije zasnivanja radnog odnosa sa zaposlenikom koji radi
u posebnim uvjetima rada, izložen izvorima opasnosti i štetnim utjecajima rada
uputiti ga na zdravstveni pregled radi utvrđivanja zdravstvene sposobnosti za
obavljanje poslova s posebnim uvjetima rada na način kako je to utvrđeno Zakonom
o zaštiti na radu.
(2) Prilikom utvrđivanja popisa radnih mjesta s posebnim uvjetima rada, izvorima
opasnosti i štetnim utjecajima rada, poslodavac će također utvrditi vrstu
pregleda i rokove u kojima se zaposlenici moraju periodički upućivati na
preglede dok rade na ovim poslovima ili se premještaju na druge poslove u okviru
ustanove.
(3) Ako se zaposlenik iz neopravdanih razloga dva puta ne odazove na pregled iz
stavka 2. ovoga članka, pokrenut će se postupak redovitog otkaza uvjetovanog
skrivljenim ponašanjem zaposlenika.«

Članak 27.

Iza članka 53. dodaje se podnaslov: »ODBOR ZA ZAŠTITU NA RADU« i članak 53.a
koji glasi:

*»Članak 53.a*

(1) U roku od 180 dana od stupanja ovoga ugovora na snagu Ministarstvo i
Sindikat osnovat će zajednički Odbor za praćenje provedbe propisa s područja
zaštite na radu na ustanovama u sustavu znanosti i visokog obrazovanja.
(2) Odbor iz stavka 1. ovog članka ima pet članova, od kojih svaka ugovorna
strana imenuje po dva predstavnika, a jednog člana ugovorne strane određuju
zajednički iz reda neutralnih stručnjaka s područja zaštite na radu.
(3) Predsjednik Odbora uvijek je član kojeg su ugovorne strane odredile
zajednički.
(4) Odbor donosi odluke većinom glasova svih članova.
(5) Odbor iz članka 1. ovoga članka dužan je ugovornim stranama svaka 3 mjeseca
dati pisano mišljenje i preporuke o stanju provedbe propisa s područja zaštite
na radu na ustanovama u sustavu znanosti i visokog obrazovanja.
(6) Odbor iz stavka 1. ovoga članka isključivo je nadležan za tumačenje odredbi
Ugovora kojima se reguliraju pitanja sigurnosti i zaštite na radu.«

Članak 28.

Iza članka 54. podnaslov: »PREDSTAVNICI ZAPOSLENIČKIH VIJEĆA, ODNOSNO SINDIKATA
U UPRAVNIM TIJELIMA«, i članak 55. mijenjaju se i glase:
»PREDSTAVNICI ZAPOSLENIKA U UPRAVNIM ILI NADZORNIM TIJELIMA

*Članak 55.*

(1) U upravnim ili nadzornim tijelima ustanova u sustavu znanosti i visokog
obrazovanja (npr. upravnim vijećima veleučilišta i javnih instituta, savjetu
sveučilišta i sl.) najmanje jedan član mora biti predstavnik zaposlenika.
(2) Predstavnika zaposlenika u upravnim tijelima imenuje i opoziva zaposleničko
vijeće.
(3) Predstavnik zaposlenika u upravnim tijelima ima sva prava kao i svi ostali
članovi upravnog tijela.
(4) U slučaju upravnih ili nadzornih tijela sveučilišta i visokih učilišta u
sastavu sveučilišta, odredbe stavka 1. ovoga članka primjenjuju se od početka
akademske godine 2008./2009.«

Članak 29.

Članak 56. mijenja se i glasi:

*»Članak 56.*

(1) U provođenju mjera zaštite na radu (u daljnjem tekstu: ZNR) povjerenik ima
pravo i obvezu osobito:
– biti nazočan prilikom inspekcijskog nadzora iz područja ZNR;
– sudjelovati u planiranju mjera za unapređivanje rada;
– biti obaviješten o obavljanju i rezultatima unutarnjeg nadzora vezano za ZNR;
– biti informiran o svim promjenama od utjecaja na sigurnost i zdravlje
zaposlenika;
– primati primjedbe zaposlenika na primjenu propisa i provođenje mjera na radu;
– pozvati inspektora zaštite na radu kada ocijeni da su ugroženi život i
zdravlje zaposlenika, a poslodavac to propušta ili odbija učiniti;
– školovati se za obavljanje poslova zaštite na radu, stalno proširivati i
unapređivati svoje znanje, pratiti i prikupljati informacije odgovarajuće za rad
na siguran način; i
– svojom aktivnošću poticati ostale zaposlenike na rad na siguran način.
(2) Izbor i imenovanje povjerenika za zaštitu na radu, kao i broj povjerenika
obavlja se i određuje u skladu s odredbama Zakona o zaštiti na radu.
(3) Naknada za rad svakog povjerenika za zaštitu na radu iznosi najmanje 4 radna
sata tjedno uz naknadu plaće tijekom svake kalendarske godine u tijeku trajanja
mandata.
(4) Ukoliko u ustanovi nije izabran povjerenik zaštite na radu, sva prava i
obveze u odnosu na zaštitu zdravlja i sigurnosti na radu može preuzeti
sindikalni povjerenik, odnosno sindikalni povjerenici.«

Članak 30.

Članak 60. mijenja se i glasi:

*»Članak 60.*

(1) Ako zaposleničko vijeće nije utemeljeno, sindikalni povjerenik, odnosno
sindikalni povjerenici koji zamjenjuju zaposleničko vijeće, imaju sva prava i
obveze zaposleničkog vijeća propisana Zakonom o radu.
(2) Broj sindikalnih povjerenika iz stavka 1. ovoga članka, ne može biti veći od
broja članova zaposleničkog vijeća da je ono bilo izabrano.
(3) Kada zamjenjuju zaposleničko vijeće sindikalni povjerenik odnosno sindikalni
povjerenici, imaju pravo na naknadu plaće u skladu sa Zakonom o radu, s time da
uvjeti i način naknade plaće mogu biti pobliže određeni posebnim sporazumom sa
Sindikatom.
(4) U ustanovi s manje od 20 zaposlenih, samo sindikalni povjerenik najbrojnijeg
sindikata po članstvu u ustanovi ima pravo na 2 sata rada tjedno uz naknadu
plaće.«

Članak 31.

Članak 62. mijenja se i glasi:

*»Članak 62.*

Temeljna načela ovog ugovora identična su odredbama članaka 3., 4. i 5. TKU-a
zaključenog dana 31. srpnja 2007. godine, neovisno o njegovom trajanju.«

Članak 32.

Članak 65. mijenja se i glasi:

*»Članak 65.*

Ministarstvo se obvezuje zatražiti mišljenje Sindikata prije donošenja i
predlaganja donošenja propisa koji utječu na radnopravni, socijalni,
profesionalni i materijalni položaj zaposlenika i djelatnosti.«

Članak 33.

(1) U članku 72. stavci 3. i 4. mijenjaju se i glase:
»(3) O izboru neutralnog stručnjaka i određivanju roka u kojem se treba donijeti
odluka, sporazumjet će se članovi Povjerenstva.
(4) Tumačenje neutralnog stručnjaka Povjerenstvo je dužno prihvatiti kao svoje
tumačenje.
(2) Iza stavka 4. dodaje se stavak 5. koji glasi: »(5) Tumačenja Povjerenstva
imaju pravnu snagu i učinke Kolektivnog ugovora, dostavljaju se podnositelju
upita i objavljuju se na web-stranicama Sindikata i Ministarstva znanosti,
obrazovanja i športa.«

Članak 34.

Članak 78. briše se.

PRIJELAZNE I ZAVRŠNE ODREDBE

Članak 35.

Rok za izradu popisa radnih mjesta s posebnim uvjetima rada, izvorima opasnosti
i štetnim utjecajima rada te popisa zaposlenika koji rade na tim poslovima, iz
članka 52. stavka 3. Kolektivnog ugovora za znanost i visoko obrazovanje je 30
dana od izrade Procjene opasnosti iz stavka 1. istog članka.

Članak 36.

Sporazum o osnovici za plaće u javnim službama zaključen između sindikata javnih
službi i Vlade Republike Hrvatske 23. studenog 2006. godine, Sporazum o dodacima
na plaću u obrazovanju i znanosti zaključen između sindikata obrazovanja i Vlade
Republike Hrvatske 25. studenog 2006. godine i svi sporazumi koji iz njih
proističu, sadržajno predstavljaju sastavni dio Kolektivnog ugovora za znanost i
visoko obrazovanje.

Članak 37.

Pregovori za izmjene i dopune Kolektivnog ugovora za znanost i visoko
obrazovanje u vezi normiranja rada u nastavi i u vezi uvjeta primjene članka
10.b Kolektivnog ugovora, nastavit će se najkasnije u roku od 6 mjeseci nakon
stupanja na snagu ovog Dodatka IV. Kolektivnom ugovoru.

Članak 38.

(1) U čitavom tekstu Kolektivnog ugovora za znanost i visoko obrazovanje riječi:
»Ministarstvo znanosti i tehnologije«, zamijenjuju se riječima: »Ministarstvo
znanosti, obrazovanja i športa«.
(2) U čitavom tekstu Kolektivnog ugovora za znanost i visoko obrazovanje kada se
spominju riječi: »Zakon o visokim učilištima« i »Zakon o znanstvenoistraživačkoj
djelatnosti«, zamijenjuju se riječima: »Zakon o znanstvenoj djelatnosti i
visokom obrazovanju«.

Članak 39.

Prilog Kolektivnom ugovoru za znanost i visoko obrazovanje – Popis izvora
opasnosti, prestaje se primjenjivati odnosno prestaje biti sastavni dio
Kolektivnog ugovora.

Članak 40.

Ovaj Dodatak stupa na snagu i primjenjuje se od dana potpisa, osim odredbi
članka 11. i članka 14. stavka 1. ovog Dodatka ugovoru, koje stupaju na snagu i
primjenjuju se od početka akademske godine 2008./2009.

VLADA REPUBLIKE HRVATSKE
Državni tajnik
**prof. dr. sc. Dražen Vikić Topić**, v. r.

NEZAVISNI SINDIKAT ZNANOSTI I VISOKOG OBRAZOVANJA

                                   predsjednik Sindikata                         predsjednik Velikog vijeća

**dr. sc. Krunoslav Pisk**, v. r.
**Vilim Ribić, dipl. oec**.,
v.r.

HRVATSKI AKADEMSKI SINDIKAT
   predsjednik Sindikata
**prof. dr. sc. Jadranka
Mustajbegović**, v. r.

Ostalo, NN 11/2008-345
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)